ભારતીય ટીમના ઝડપી બોલર જસપ્રીત બૂમરાહે શ્રીલંકામાં રવિવારે રમાયેલી પાંચમી અને અંતિમ વન ડે મેચમાં શ્રીલંકાના જ એક બોલરનો રેકોર્ડ તોડીને તેને પાછળ મૂક્યો હતો. ઉલ્લેખનીય છે કે, આ વન ડે મેચમાં ધોનીએ પણ શ્રીલંકાના વિકેટ કીપર કુમાર સંગકારાને પાછળ મૂકીને સ્ટમ્પિંગ મામલામાં પોતાના 100 શિકાર પૂરા કરીને ઐતિહાસિક રેકોર્ડ બનાવ્યો હતો. જ્યારે આ પહેલા સદીના મામલામાં વિરાટ કોહલીએ શ્રીલંકાના જયસુર્યાનો રેકોર્ડ તોડ્યો હતો. ત્યારે ભારતીય ટીમના ઝડપી બોલર જસપ્રીત બૂમરાહે પણ શ્રીલંકાની ધરતી પર તેમના જ એક ખેલાડીનો એક ખાસ રેકોર્ડ તોડ્યો છે. શ્રીલંકા સામે અત્યાર સુધી રમાયેલી ચાર વન ડે મેચમાં બૂમરાહે 9.53 ની એવરેજની સાથે 13 વિકેટ લીધી હતી. આ સાથે બૂમરાહ શ્રીલંકા સામે દ્વિપક્ષિય સિરીઝમાં સૌથી વધુ વિકેટ લેવાના મામલામાં અજન્ટા મેન્ડિસની સાથે સંયુક્ત રીતે બીજા નંબર પર પહોંચી ગયો હતો. જો કે, પાંચમી અને અંતિમ વન ડેમાં બૂમરાહે શ્રીલંકાના અજન્ટા મેન્ડિસનો આ રેકોર્ડ તોડી વધુ એક સિદ્વિ વન ડે મેચમાં હાંસલ કરી હતી. શ્રીલંકા સામે પાંચમી વન ડે મેચમાં બૂમરાહે પોતાની પ્રથમ વિકેટ હાંસલ કરતા તે હવે અજન્ટા મેન્ડિસથી આગળ નિકળી ગયો છે. બૂમરાહે સિરીઝની પોતાની 14 મી વિકેટ કપ્તાન ઉત્પુલ થરંગાની લીધી હતી. બૂમરાહે થરંગાને વિકેટ કીપર ધોનીના હાથે કેચ આઉટ કરાવી સૌથી વધુ વિકેટ લેવાનો રેકોર્ડ બનાવ્યો છે. ઉલ્લેખનીય છે કે, મેન્ડિસના નામે પાંચ વન ડે મેચમાં દ્વિપક્ષિય સિરીઝમાં 13 વિકેટ લેવાનો રેકોર્ડ હતો.